b'\n_START_ARTICLE_\nPavel Perko\n_START_SECTION_\n\xc5\xbdivljenje\n_START_PARAGRAPH_\nPerko je osnovno \xc5\xa1olo obiskoval v doma\xc4\x8dem kraju in v \xc5\xa0kofji Loki, gimnnazijo (1890-1898) in bogoslovje (1898\xe2\x80\x931902) v Ljubljani. Kot kaplan je slu\xc5\xbeboval v \xc5\xa0kocijanu (1902\xe2\x80\x931904), na Raki (1904\xe2\x80\x931905), v Kranjski gori (1905\xe2\x80\x931906) in v \xc5\xbdireh (1906\xe2\x80\x931910); od 1910 je bil \xc5\xbeupnik na \xc4\x8ce\xc5\xa1njicah nad Blagovico, kjer je ostal 25 let. Kmalu po upokojitvi se je nastanil na Muljavi, kjer je umrl.\n_START_SECTION_\nDelo\n_START_PARAGRAPH_\nPerkovo pisateljsko delo se opira na novej\xc5\xa1i realizem; z dobrim opazovalnim darom posega v \xc5\xbeivljenje narave in ljudi; izza prvotne idili\xc4\x8dne urejenosti njegovih zgodb se bolj in bolj \xc4\x8duti idealisti\xc4\x8dna tendenca, ki prehaja v vidne vzgojne zaklju\xc4\x8dke; spo\xc4\x8detka uporablja me\xc5\xa1\xc4\x8dansko snov, v glavnem pa slika \xc5\xbeivljenje kme\xc4\x8dkih ljudi, njihovo skrito trpljenje in premagovanje. Zna\xc4\x8dilnej\xc5\xa1i spisi: Pi\xc5\xa1\xc4\x8dalka (1898), Pol\xc5\xbear, gorska idila (1899), Ni kazalo, Gad (1899), Prijazna, Puci, Gospa Marija (1900), Usmiljenka, Carletto (1901), Novoma\xc5\xa1nik (1901), Tina\xc4\x8dka (1902), Mrakov Toma\xc5\xbe (1906), Pismo (1907), Klekljarica, Odamova h\xc4\x8di (1912), Doktor Lovro (1913), Mo\xc5\xa1ko in odlo\xc4\x8dno (1914). V mladinsko vzgojni smeri je pisal \xc4\x8drtice in povest npr.: Koro\xc5\xa1ica (1900), Nace Medja (1919). Sodeloval je tudi pri mladinski zbirki Marjetice (Ljubljana, 1902). Kot ljudski pripovednik je pisal zlasti \xc4\x8drtice in kraj\xc5\xa1e povesti: Umrla (1900), Slepa (1903), Rotijin Bla\xc5\xbee (1903), Pastir Cene, Divji lovec (1906), Goljuf (1914), Sinaha (1921), Lovri\xc4\x8dek (1926); Cerkovnik Rok (1923). Za ljubljanski radio je napisal zabavno igro: \xc4\x8ce pismono\xc5\xa1a o pravem \xc4\x8dasu ne pride (rokopis). Najzna\xc4\x8dilnej\xc5\xa1e pripovedne spise je zbral v knjigi Z na\xc5\xa1ih gora, ki je iz\xc5\xa1la leta 1924 v Kamniku (COBISS), izbor novel in \xc4\x8drtic pa je leta 1961 izdala Mohorjeva dru\xc5\xbeba v uredni\xc5\xa1tvu J. Gregori\xc4\x8da. (COBISS).'